In die video word die gille van kinders gehoor en kan gesien word hoe ’n onderwyser vergeefs die stoeiende kinders uitmekaar probeer trek. Die bebloede seuns val grond toe voordat die video eindig.
Lehuma Ntuane, woordvoerder vir die onderwysdepartement, het Donderdag in ’n verklaring gesê die seuns is ná die voorval hospitaal toe gebring. Een het ’n meswond aan sy nek opgedoen. Die seuns is later uit die hospitaal ontslaan en is uit die skool geskors hangende ’n ondersoek om die nodige tugstappe te bepaal.
“Asseblief, moenie vinger wys na ons skool nie, Carlton is nié ’n slegte skool nie. Ons gaan deur ’n slegte tyd, maar dit sal na beter dae lei. Ons sal hierdeur kom, en mag die goeie dae ook op kamera vasgevang word,” skryf Renishia Visagie.
“Onderwysers kon ons nog ’n goeie pak slae gee as ons dit gewaag het om hul gesag te ondermyn. Ses van die bestes was ons voorland as ons van die skool of ’n klas sou wegbly.”
Hy sê die probleem is nie net hul optrede by die skool nie, maar ook die dissipline en opvoeding wat in hul huise toegepas word.
“Dit is makliker vir ’n onderwyser om sy lewe by ’n skool te verloor as vir ’n soldaat wat na die Demokratiese Republiek van die Kongo gestuur word. Ten minste kan ’n soldaat homself met ’n geweer beskerm, terwyl ’n onderwyser bedwelmde kinders met messe kaalhand moet afweer.”
Sulliman meen stappe moet gedoen word en sê dit kan nie toegelaat word dat die jeug hul toekoms weens ’n gebrek aan opvoeding kelder nie.